قالت مواقع افريقية ان الرايس الكابوني علي بونكو غادر صبيطار فيصل الدولي ف الرياض اليوم ف اتجاه المغرب باش يدوز مرحلة نقاهة بعد المرض اللي شدو وهو ف زيارة للسعودية. الخبر اكداتو مراتو سيلفي بونكو – اللي هي فرنسية الجنسية- ف صفحتها ف الفايسبوك اللي قالت ان وضع الرايس الصحي متحسن. للاشارة بونكو فعمرو 59 عام ووضعو الصحي الغامض خلا الكابونيين تالفين وماعرفنيش نوع المرض ديالو و خصوصا ان فالدستور ديالهم ماكاينش تا اشارة شنو خص يتدار الا غاب الرايس. كما ان الملك محمد السادس كان عرض عليه انه يجي للمغرب باش يتداوا وهاد الاخبار اكدها الناطق الرسمي باسم الحكومة الكابونية اللي قال انه غادي يمشي للرباط ومعه ملفات تسيير الحكومة و قال ف بيان رسمي” نشكر الملك محمد السادس و الشعب المغربي على الدعوة الكريمة ” الكابون من زمان كان عندها علاقات زوينة مع المغرب ، من عهد الحسن الثاني اللي كان داير علاقة مع اب الرايس الحالي عمر بونكو الدولة اللي وخا كتصدر البترول ثلث سكانها عايشين باقل من دولار ف النهار . 
رايس الكَابون استجاب لدعوة محمد السادس و جاي للمغرب باش يتداوى